সেরা প্রধান চরিত্রে অভিনেতা বিভাগে স্ক্রিন অ্যাক্টরস গিল্ড পুরস্কার
সেরা প্রধান চরিত্রে অভিনেতা বিভাগে স্ক্রিন অ্যাক্টরস গিল্ড পুরস্কার হল স্ক্রিন অ্যাক্টরস গিল্ড প্রদত্ত চলচ্চিত্রে প্রধান অভিনেতা হিসেবে সেরা পারদর্শিতা প্রদর্শনের জন্য প্রদেয় বার্ষিক পুরস্কার। ১৯৯৪ সাল থেকে এই পুরস্কার প্রদান করা হচ্ছে। টম হ্যাঙ্কস এই বিভাগে প্রথম পুরস্কার বিজয়ী, তিনি ফরেস্ট গাম্প (১৯৯৪) চলচ্চিত্রে অভিনয়ের জন্য এই পুরস্কার লাভ করেন। ড্যানিয়েল ডে-লুইস গ্যাংস অব নিউ ইয়র্ক (২০০২), দেয়ার উইল বি ব্লাড (২০০৭) এবং লিংকন (২০১২) চলচ্চিত্রে অভিনয়ের জন্য সর্বাধিক তিনবার এই পুরস্কার অর্জন করেন। সাম্প্রতিক বিজয়ী ব্রেন্ডান ফ্রেজার দ্য হোয়েল (২০২২) চলচ্চিত্রে অভিনয়ের জন্য এই পুরস্কার লাভ করেন।